JYYn jäsenmaksu nousemassa 133,50 euroon – YTHS nostaa omaa osuuttaan - Jyväskylän Ylioppilaslehti
Teksti Laura Kangas
JYYn jäsenmaksu nousemassa 133,50 euroon – YTHS nostaa omaa osuuttaan
Uutiset | 21.11.2018
JYYn jäsenmaksu on nousemassa ensi vuonna kolmella eurolla. Kuva: Matti Parkkinen
Jyväskylän yliopiston ylioppilaskunta JYYn jäsenmaksua ollaan nostamassa ensi vuonna kolmella eurolla. JYYn edustajisto päättää ensi vuoden jäsenmaksusta kokouksessaan torstaina 22. marraskuuta.
Ylioppilaskunnan jäsenmaksu koostuu kahdesta osasta, JYYn osuudesta ja YTHS:n osuudesta. YTHS on ilmoittanut nostavansa omaa osuuttaan jäsenmaksusta 54 eurosta 57 euroon. YTHS:n osuus maksusta nousee inflaation, palkankorotusten sekä opiskelijamäärän laskun takia.
Edustajiston kokouksessa esitetään, että JYYn osuus pidettäisiin samana kuin tänäkin vuonna, 76,50 eurossa. Siispä jäsenmaksu on esityksen mukaan ensi vuonna yhteensä 133,50 euroa.
Esityksen mukaan pelkän syyslukukauden jäsenmaksu on ensi vuonna 76 euroa ja kevätlukukauden maksu 79 euroa.
Alun perin JYYn hallitus oli tuomassa edustajiston käsittelyyn budjettiesityksen, jossa jäsenmaksun suuruus olisi säilynyt entisellään. Päätös YTHS-maksun korotuksesta tuli JYYn tietoon vasta budjettivalmistelun loppuvaiheilla, kertoo JYYn hallituksen puheenjohtaja Aapeli Tourunen.
Jos hallitus olisi päättänyt alentaa omaa osuuttaan jäsenmaksusta kompensoidakseen YTHS:n osuuden kasvua, se olisi tehnyt JYYn budjettiin noin 36 000 euron loven.
”Mielestäni jäsenmaksuun tulisi suhtautua pitkäjänteisemmin, eikä pikavoittoja kotiuttaen. Näin ollen emme halunneet lähteä karsimaan kuluja merkittävästi näin lyhyellä aikataululla”, sanoo Tourunen.
Edustajiston kokouksessa päätetään myös JYYn ensi vuoden talousarvion hyväksymisestä.
Talousarvion mukaan JYYn asuntojen vuokrat Kortepohjan ylioppilaskylässä ja Vehkakujalla nousevat hieman, 2 prosenttia. Nosto johtuu korkotason noususta, inflaatiosta ja siitä, että palvelutaso ylioppilaskylässä on parantunut Rentukan uudistamisen myötä.
Ensi vuoden suurimmat investoinnit liittyvät ylioppilaskylän tornitalojen peruskorjaushankkeeseen. Ylioppilaskylän tornitaloista A-talo on jo peruskorjattu, ja B-talon korjaus on kesken. C-talon peruskorjauksen on tarkoitus alkaa loppukesästä 2019.
Juttua muokattu 21.11.2018 klo 14.51: Juttuun lisätty JYYn hallituksen puheenjohtajan Aapeli Tourusen kommentit.
Uutiset | 16.11.2017
Ei korotuksia JYYn jäsenmaksuun – Katso, miten jäsenmaksusi käytetään
Rentukan ja A-talon remontti alkaa toukokuussa
Uutiset | 31.08.2018
Digitaalisesta opiskelijakortista tuli maksullinen – Kännykän näytöille siirtyneet kortit huolettavat tenttisaleissa